**АНАЛИЗА ЕФЕКАТА ПРОПИСА ЗА**

**ЗАКОН О ЗАШТИТИ ОД БУКЕ У ЖИВОТНОЈ СРЕДИНИ**

ПРИЛОГ 2:

**Kључна питања за анализу постојећег стања и правилно дефинисање промене која се предлаже**

1. **Који показатељи се прате у области, који су разлози због којих се ови показатељи прате и које су њихове вредности?**

Живимо у времену убрзаних промена, које су показале јасан утицај на рад и функционисање друштва у целини, посебно привреде, али и на рад и функционисање државних органа. Свуда у свету, па и у Србији, држава је главни покретачи примене најразличитијих принципа везаних за заштиту и унапређење животне средине. Досадашња пракса одавно је наметала одређене измене и допуне законских одредаба у овој области и указала у ком правцу и обиму би оне требало да буду извршене ради ефикасније и потпуније заштите од буке. Ово је определило и садржај Закона о заштити од буке у животној средини. Закон о заштити од буке у животној средини има за циљ унапређивање система заштите од буке у животној средини на територији Републике Србије, утврђивање и остваривање мера у области заштите од буке како би се избегла, спречила или смањила штетна дејства буке на здравље људи и животну средину. Основни циљ доношења новог Закона о заштити од буке у животној средини је потпуно усклађивање ове области са Директивом 2002/49/ЕЗ и Директива 2015/996. Циљ овог закона је и утврђивање граничних вредности буке у животној средини према акустичким зонама, према осетљивости популације, као и према врсти извора буке; утврђивање степена изложености буци у животној средини путем израде карата буке у животној средини на основу јединствених индикатора буке и прописаних метода процене буке у животној средини; усвајање акционих планова на основу података из карата буке у циљу спречавања и смањења изложености буци; обезбеђивање приступа информацијама јавности о буци у животној средини и ефектима буке.

У циљу утврђивања стања буке, за процену и предвиђање стања буке, израду стратешких карата буке и планирање мера заштите, користе се индикатори буке. Основни индикатори буке ***Lden, Ldаy, Levening,, Lnight,***  користе се за израду стратешких карата буке а додатни индикатор буке (меродавни ниво буке) користи се за мониторинг и појединачна мерења буке. Граничне вредности индикатора буке прописане су Уредбом о индикаторима буке, граничним вредностима, методама за оцењивање индикатора буке, узнемиравања и штетних ефеката буке у животној средини („Службени.гласник РС“, бр. 75/2010). У прилогу 2 Уредбе, табела 1 дате су граничне вредности индикатора буке на отвореном простору за 6 зона у зависности од намене простора и то за дан и вече и граничне вредности за ноћ, а у табели 2. дате су граничне вредности индикатора буке у затвореном простору.

Правилником о националној листи индикатора заштите животне средине ("Службени Гласник" Републике Србије број 37/2011) дефинисана су два индикатора буке која се прате и то: [Укупни индикатор буке](http://indicator.sepa.gov.rs/nacionalna-lista-indikatora/pravilnik-o-nacionalnoj-listi-indikatora-zastite-zivotne-sredine#%D0%9D%D0%9B%D0%98%206.40) *Lden* (индикатор који описује ометање буком у временском периоду од 24 часа, за дан-вече-ноћ и изражава се јединицом *dB(A)* и [Индикатор ноћне буке](http://indicator.sepa.gov.rs/nacionalna-lista-indikatora/pravilnik-o-nacionalnoj-listi-indikatora-zastite-zivotne-sredine#%D0%9D%D0%9B%D0%98%206.41) *Lnight*(индикатор који описује ометање буком у току ноћи, период од 22 до 6 часова и изражава се јединицом *dB(A)).* Анализом резултата мониторинга буке разматра се укупан индикатор буке у урбаним насељима. Укупни индикатор буке се добија прорачуном а на основу достављених резултата из мониторинга буке. Подаци из мониторинга буке, стратешке карте буке и акциони планови су део јединственог информационог система животне средине у складу са законом којим се уређује заштита животне средине.

За 2020. годину анализирани су резултати мониторинга буке из 16 јединицa локалних самоуправа (ЈЛС), на 156 мерних места и у четири агломерације на 50 мерних места. Агенцији су достављени подаци из четири агломерације Републике Србије (50 мерних места) док је валидне податке имало 16 ЈЛС (156 мерних места). Након анализе података може се закључити да се највећи проценат индикатора укупне буке Lden налази у опсегу 60-64 dB, док се највећи проценат индикатора ноћне буке Lnight налази се у опсегу 51-55 dB као и у 55-60 dB, проценат преласка 70 dB занемарљив. Уколико се посматраjу четири агломерације (50 мерних места), независно од других урбаних средина на територији Републике Србије где се врши мониторинг закључује се да се највећи проценат индикатора укупне буке Lden налази у опсегу 60-64 dB, док се највећи проценат индикатора ноћне буке Lnight налази се у опсегу 56-60 dB, проценат преласка 70 dB је и овде занемарљив.

1. **Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.**

Закон о заштити од буке у животној средини је у складу са:

Законом о заштити животне средине („Службени гласник РС”, бр. 135/2004, 36/2009, 36/2009 - др. закон, 72/2009 - др. закон, 43/2011 - одлука УС, 14/2016, 76/2018, 95/2018 - др. закон и 95/2018 - др. закон)

Законом о инспекцијском надзору („Службени гласник РС”, бр. 36/15, 44/18-др. Закон и 95/18),

Законом о процени утицаја на животну средину („Службени гласник РС”, бр. 135/04 и 36/09),

Националним програмом заштите животне средине („Службени гласник РС”, број 12/10), и

Националном стратегијом одрживог развоја („Службени гласник РС”, број 57/08).

Уставни основ за доношење Закона о заштити од буке у животној средини је члан 97. тачка 9. Устава Републике Србије, према коме Република Србија уређује и обезбеђује систем заштите и унапређења животне средине.

Националном стратегијом одрживог развоја дефинисано је да су циљеви:

1) усклађивање националних прописа из области буке са законодавством ЕУ;

2) успостављање стандарда за праћење буке у насељима и дуж главних саобраћајница – у фазама према прописима ЕУ и према финансијским могућностима;

3) одређивање угрожених зона и мера за смањење буке у њима, као и зона тишине и мера за њихово очување;

4) израду стратешких карата буке на основу којих се доносе акциони планови;

5) успостављање ефикасног система надзора и информисања јавности.

Да би се ови циљеви остварили, потребно је ускладити прописе о буци с прописима ЕУ, што се овим Законом о заштити од буке у животној средини учинило.

У оквиру Националног програма заштите животне средине дефинисан је Узроци буке у животној средини су сви видови саобраћаја (друмски, железнички и авионски), као и рад индустријских постројења. Такође, проблем представља и бука локалних извора (угоститељских и занатских радњи и сл.). Према прописима ЕУ, планирано је да се израђују стратешке карте буке, које ће бити основа за израду акционих планова заштите од буке.

1. **Који су важећи прописи и документи јавних политика од значаја за промену која се предлаже и у чему се тај значај огледа?**

Закон за заштиту од буке у животној средини је од значаја за промену која се предлаже. Појединим одредбама Закона извршено је усклађивање са прописима Европске уније. У оквиру предметне области уводи се као законска обавеза јединицама локалне самоуправе са преко 100.000 становника израда стратешких карата буке и акционих планова.

Такође, један од разлога за доношење новог закона је регулисање проблема повишене буке из угоститељских објеката, која штетним дејством утиче на здравље људи и животну средину. Из тог разлога предложеним Законом о заштити од буке у животној средини, даје овлашћење комуналним милиционарима да могу да мере буку пореклом из угоститељских објеката.

1. **Да ли су уочени проблеми у области и на кога се они односе? Представити узроке и последице проблема.**

Уочени проблеми се односе на израду стратешких карата буке, недовољан број улазних података, као и ресурса, које би омогућио израду стратешких карата буке и испоштовао рокове за њихову израду и усаглашавање са роковима прописаних Директивом 2002/49 ЕЗ.

Према важећем закону, потреба је била да јединице локалне самоуправе одређују акустичке зоне у насељу, као и граничне вредности индикатора буке у тим зонама, у зависности од намене простора. Одређивање акустичних зона у већини јединица локалне самоуправе није извршено, јер је уско повезано са урбанистичким условима. Ово је довело до немогућности поређења измерене вредности са граничном вредношћу (која није прописана), као и не одређивањем тихих зона, односно заштићених подручја у којима су прописане граничне вредности од 50 dB(А) у току дана, односно 40 dB(А) у току ноћи.

Такође, уочени су проблеми који се односе на регулисање проблема повишене буке из угоститељских објеката. Развијањем гране туризма у Републици Србији, неминовно доводи до повећаног броја туриста који посећују целу Републику Србију, нарочито престоницу, град Београд, али и друге веће градове. Развојем туризма повећава се и број угоститељских објеката који становнике и туристе угошћују уз емитовањем програма, а то доводи до повишеног нивоа буке, која штетним дејством утиче на здравље људи и животну средину.

1. **Која промена се предлаже?**

Како би се превазишао проблем у примени важећег Закона (Агенција за заштиту животне средине није обезбедила израду стратешких карата буке за агломерације, главне путеве, главне пруге и аеродроме уз учешће субјеката заштите животне средине, а због недостатка административних капацитета, недостатка опреме и рачунарског програма), a због усаглашавања са обавезама из Директиве 2002/49 ЕЗ, промењене су надлежности за израду стратешких карата буке у животној средини и акционих планова. Предлогом закона о заштити од буке у животној средини прописано је да стратешке карте буке за агломерације израђује јединица локалне самоуправе у сарадњи са другим субјектима заштите животне средине, а да стратешке карта буке за главне путеве, главне пруге и главне аеродроме на територији Републике Србије израђују правна лица која су власници и концесионари главних путева, главних пруга и главних аеродрома у сарадњи са другим субјектима заштите животне средине.

Такође уочен је проблем да није извршено акустичко зонирање у већини јединица локалних самоуправа што је била њихова законска обавеза а обзиром да се акустичко зонирање врши на основу референтних карата просторних планова на којима су приказани намена простора, мрежа насеља и инфраструктурни системи и др. чланом 17. Предлога закона прописано је да акустичко зонирање врши носилац израде просторних и урбанистичких планова уношењем података о акустичким зонама у постојеће референтне карте и графичке приказе просторних и урбанистичких планова, односно одређивањем акустичких зона, у складу са законом којим се уређују планирање и изградња.

Такође уочени су и проблеми који се односе на контролу и мерења буке пореклом из угоститељских објеката, која штетним дејством утиче на здравље људи и животну средину. Како би се превазишао овај проблем прописано је да мерење буке пореклом из угоститељских објеката поред овлашћеног правног лица које испуњава прописане услове, може да врши комунални милиционар јединице локалне самоуправе, еталонираним уређајем за мерење буке (чл. 26. Предлога закона).

Дефинисано је поље примене овог закона и извршено је и разграничење са сродним областима тако што је регулисано на шта се овај закон не односи. Дефиниције израза су усклађене са Директивом 2002/49/ЕЗ;

* Агенција за заштиту животне средине не обезбеђује израду стратешких карата буке, како је предвиђено важећим законом. Чланом 7. став 1. дефинише да Агенција за заштиту животне средине води и ажурира базу података из мониторинга буке, прикупља и ажурира податке из стратешких карата буке и акционих планова у информационом систему заштите животне средине и обезбеђује њихову доступност јавности, у складу са законом којим се уређује заштита животне средине;
* Чланом 9. став 1. тачка 3) дефинише да јединица локалне самоуправе уређује мере и услове звучне заштите и коришћења извора буке у стамбеним и стамбено пословним објектима као и у пословним објектима, у зонама за становање у којима се обавља делатност која буком омета и узнемирава становништво на својој територији, одлуком надлежног органа у складу са овим законом и другим прописима, а што је значајна промена у односу на важећи закон, прописана је ставом 2. истог члана и то је, да јединица локалне самоуправе која представља агломерацију израђује и ревидира стратешке карте буке и доставља их Агенцији. Јединице локалне самоуправе која представља агломерацију израђује, ревидира и спроводи акциони план и доставља га Министарству и Агенцији;
* Чланом 10. став 3. дефинише обавезе правних лица која управљају главним путевима, главним железничким пругама и главним аеродромима да израђују и ревидирају стратешке карте буке и акционе планове за главне путеве, главне железничке пруге и главне аеродроме и обезбеђују мониторинг, у складу са овим законом;
* Чланом 17. дефинисано је акустичко зонирање. Ставом 2. овог члана дефинисано је да акустичко зонирање врши носилац израде просторних и урбанистичких планова уношењем података о акустичким зонама у постојеће референтне карте и графичке приказе просторних и урбанистичких планова, односно одређивањем акустичких зона, у складу са законом којим се уређују планирање и изградња;
* Чланом 18. ближе су, у односу на важећи закон, дефинисане обавезе правних лица која су власник односно корисник извора буке. Обавеза је да се пре стављања извора буке у употребу обезбеди прво мерење буке на локацији, прибави извештај о мерењу буке овлашћене стручне организације, сносе трошкове тих мерења и по потреби спроведу мере звучне заштите у складу са овим законом. Након реконструкције објекта или замене техничких капацитета којима се мењају услови емисије буке у животну средину обавеза је да се обезбеди мерење буке у зони утицаја, изради извештаја о мерењу буке и сносе трошкове тих мерења, у складу са овим законом;
* Значајна новина у овом закону је прописана чланом 19. којим се посебно дефинише заштита од буке из угоститељских објеката. Новину представља контрола и мерење нивоа буке из угоститељских објеката која је прописана чланом 19. став 2. Буку пореклом из угоститељских објеката може да врши комунални милиционар уређајем за мерење буке, под условима који су прописани овим законом и прописима донетим на основу овог закона. Ставом 3. овог члана прописано је да јединица локалне самоуправе може посебним актом ближе да уређује услове за уређење и опремање угоститељског објекта, којима се обезбеђује заштита од буке, и оно што је посебно значајно, и начин на који ће се вршити контроле нивоа буке;
* Чланом 20. став 3. ближе дефинише обавезе организатора јавних скупова, забавних и спортских приредби и других активности на отвореном и затвореном простору које могу довести до прекорачења граничних вредности индикатора буке. Новина је да се организатори ових активности дужни да, у року који не може бити краћи од 20 дана од почетка одржавања наведених активности, упуте захтев јединици локалне самоуправе, која на основу њега одређује мере звучне заштите;
* Чланом 21. ближе је дефинисана израда стратешких карата буке. Стратешке карте буке обавезно се израђују за све агломерације, главне путеве, главне железничке пруге и за главне аеродроме, у складу са овим законом. Значајна новина овог закона је да стратешке карте буке за агломерације израђује јединица локалне самоуправе у сарадњи са другим субјектима заштите животне средине из члана 5. овог закона и да надлежни орган јединица локалне самоуправе усваја стратешке карте буке за агломерацију. Стратешке карта буке за главне железничке пруге, главне путеве и главне аеродроме на територији Републике Србије израђују правна лица која су управљачи, власници или концесионари главних железничких пруга, главних путева и главних аеродрома у сарадњи са другим субјектима заштите животне средине (који су прописани овим законом). Стратешке карте буке се прегледају и ако је потребно ревидирају сваких пет година од дана њихове израде, у складу са овим законом и оне се користе као основа за израду акционих планова и као средство за обавештавање јавности о нивоу буке у животној средини и њеним штетним ефектима;
* Чланом 22. ближе је дефинисана израда акционих планова. Као што је речено, акциони планови заштите од буке у животној средини се израђују за сва подручја за која се израђују стратешке карте буке. Акционе планове за агломерације израђује јединица локалне самоуправе, а за главне железничке пруге, главне путеве и главне аеродроме, односно простор у њиховој близини, израђују правна лица која су управљачи, власници или концесионари;
* Новина је прописана и чланом 23. закона, а то је да је ближе је прописана обавеза управљача објектом који емитује буку, власника, односно корисника извора буке, да се редовно периодично мерење нивоа буке у животној средини врши једном у три године;
* Чланом 25. закона прописана је новина да се овлашћеној организацији за мерење буке у животној средини може укинути решење о овлашћивању и уколико не поступа у складу са издатим овлашћењем, овим законом и прописима донетим на основу овог закона, као и да у поступку укидања решења о овлашћивању, надлежни орган омогућава овлашћеном лицу да се изјасни о чињеницама и околностима на којима се заснива предлог за укидање решења о овлашћивању и да о томе одлучује у року од 60 дана од дана достављања предлога;
* Значајна новина у закону односи се на мерење буке која потиче из угоститељских објеката коју може вршити, поред овлашћеног правног лица и комунални милиционар. Ово је дефинисано чланом 26. где је наведено да мерење буке из угоститељских објеката може да врши и комунални милиционар јединице локалне самоуправе, еталонираним уређајима за мерење буке у складу са посебним прописом којим се уређује методологија мерења буке, а у складу са одлуком органа јединице локалне самоуправе. Посебним ставом дефинисано је да орган јединице локалне самоуправе у коме је запослен комунални милиционар мора да поседује и акредитацију, у складу са посебним законом (члан 26. став 2.), као и да министар надлежан за послове заштите животне средине ближе прописује услове које треба да испуњава комунални милиционар да би могао да врши послове мерења буке;
* Чланом 32. закона прописана су овлашћења комуналног милиционара за мерење нивоа буке пореклом из угоститељских објеката, као и овлашћења о поступању комуналног милиционара у случају када при извршеном мерењу нивоа буке утврди прекорачење прописаних граничних вредности буке;
* Чланом 34. којима су прописана овлашћења инспектора, значајне промене су да инспектор има овлашћења да нареди поновна мерења нивоа буке преко другог овлашћеног правног лица, кад власник извора буке преко овлашћеног правног лица врши мерења, а резултати извршених мерења пружају основ за то (члан 34. став 1. тачка 11)), као и да предложи одузимање овлашћења за обављање послова мерења буке уколико се ти послови не обављају у складу са издатим овлашћењем, овим законом и прописима донетим на основу овог закона (члан 34. став 1. тачка 12)). Новина је да је забрана употребе машина, опреме и уређаја који немају податке о звучној снази коју емитују под одређеним условима употребе, уклоњено, с обзиром да је ова област дефинисана Директивoм 2000/14/ЕЗ, укључујући и њене измене и допуне из Директиве 2005/88/ЕЗ, која је преузета у правни систем Републике Србије доношењем Правилника о буци коју емитује опрема која се употребљава на отвореном простору („Службени гласник РС”, број 1/13 – у даљем тексту: Правилник), на основу члана 6. став 1. Закона о техничким захтевима за производе и оцењивању усаглашености („Службени гласник РС”, број 36/09);
* У прелазним и завршним одредбама дефинисано је чланом 40. закона да ће се стратешке карте буке за агломерације, за главне путеве, за главне железничке пруге и за главне аеродроме, израдити најкасније до 30. јуна 2024. године и ревидирати најкасније до 30. јуна 2027. године. Овим законом прописаним роковима, закон се усаглашава са прописом ЕУ. Такође је прописано да се акциони планови заштите од буке у животној средини донесу најкасније годину дана од усвајања стратешких карата буке;
* Чланом 41. прописано је да се одређивање акустичких зона изврши у року од годину дана од дана ступања на снагу подзаконског акта којим се прописује методологију за одређивање акустичких зона;
* Чланом 42. прописано је правна лица и предузетници који су до дана ступања на снагу овог закона обављали послове мерења буке на основу овлашћења издатих у складу са важећим прописима дужни су да прибаве овлашћење за мерење буке у року од годину дана од дана ступања на снагу позаконског акта којим се ближе прописују услови које стручна организација мора да испуњава за мерење буке у животној средини, потребна документација, поступак овлашћивања, садржина решења о овлашћивању, као и садржина, обим и рок важења извештаја о мерењу буке;
* Чланом 43. закона прописано је да ће се прописи који се доносе на основу овог закона, донети се у року од годину дана од дана ступања на снагу овог закона;
* Чланом 44. прописано је да овај закон ступа на снагу осмог дана од дана објављивања у „Службеном гласнику Републике Србије”.

1. **Да ли је промена заиста неопходна и у ком обиму?**

Доношењем Закона о заштити од буке у животној средини уредиће се права и обавезе од Републике до јединице локалне самоуправе, привредних субјеката и других правних лица до грађана у области заштите од буке ради остваривања постављених циљева.

Промена је потребна у предложеном обиму, јер се закон усклађује са Директивом 2002/49, а с обзиром да је проблем буке све присутнији и да бука у животној средини може да представља ризик по здравље људи давањем овлашћења комуналним милиционарима за мерење буке пореклом из угоститељских објеката, повећава се контрола која има за циљ да спречи или смањи штетни ефекти буке на здравље људи и животну средину.

1. **На које циљне групе ће утицати предложена промена? Утврдити и представити циљне групе на које ће промена имати непосредан односно посредан утицај.**

**С обзиром на материју коју регулише, решења предложена у Закону утицаће на све грађане. Тим решењима би требало спречити даљу изложеност штетним ефектима буке тамо где нивои изложености могу угрозити животну средину или здравље људи и побољшати квалитет предузимањем одговарајућих мера заштите. У подручјима где је изложеност буци испод граничних вредности, односно задовољавајући, потребно је одржати постојећи ниво буке. У том циљу неопходно је успостављање јединственог функционалног система праћења и контроле нивоа буке и одржавања базе података у оквиру јединственог информационог система, обављање одговарајућих мерења нивоа буке, израда стратешких карата буке, на основу којих ће се доносити акциони планови, којима ће се утврђивати мере заштите од буке у циљу спречавања и смањења изложености буци.**

**Правно лице које је власник, односно корисник извора буке дужно је да, у складу са законом, обезбеди мерење буке коју емитује и сноси трошкове мерења буке у зони утицаја, као и да примењује мере заштите од буке прописане овим законом.**

1. **Да ли постоје важећи документи јавних политика којима би се могла остварити жељена промена и о којим документима се ради?**

Жељена промена се остварује у складу са документима јавних политика наведеним у оквиру одговора на питање 2. у Прилогу 2.

1. **Да ли је промену могуће остварити применом важећих прописа?**

Применом важећих прописа није могуће остварити жељену промену.

1. **Квантитативно (нумерички, статистички) представити очекиване трендове у предметној области, уколико се одустане од интервенције (*status quo*).**

Није могуће квантитативно представити очекиване трендове у предметној области, уколико се одустане од интервенције (status quo).

Уколико би се одустало од интервенције, свакако би дошло до смањене ефикасности у контроли буке, која уколико је повишена и неконтролисана својим штетним дејством утиче на здравље људи и животну средину.

1. **Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?**

Уколико поредимо искуство других држава, остваривање жељених промена захтева измену постојећих законских прописа. Како се наведеним променама пре свега транспонују и имплементирају одговарајућа акта Европске уније, која је међународно преузета обавеза Републике Србије, имплементација ових аката била је потребна и у земљама које су чланице Европске уније.

ПРИЛОГ 3:

**Кључна питања за утврђивање циљева**

1. **Због чега је неопходно постићи жељену промену на нивоу друштва? (одговором на ово питање дефинише се општи циљ).**

Општи циљ Републике Србије је да обезбеди систем за примену донетих закона, између осталог и у циљу заштите од буке у животној средини, како би се обезбедио квалитет живота људи и заштитила животна средина.

1. **Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).**

Предметном променом се жели постићи:

* Урађено акустичко зонирање за све јединице локалне самоуправе;
* Израђене стратешке карата буке и акциони планова за агломерације - градови са више од 100.000 становника;

Предлогом закона носилац израде просторних и урбанистичких планова уводи у израду и акустичке зоне којима се одређује дозвољени ниво буке, чиме су прецизно и адекватно покривене све намене, а акустичке зоне постају интегрални део процеса планирања и заштите животне средине. Одређивања акустичких зона на овај начин ће омогућити да проценат покривености општина акустичким зонама у будуће буде 100% са сваким следећим планским актом. Јединице локалне самоуправе које су досада урадиле акустичке зоне (њих око 30%) континуирано настављају овај процес даље кроз планирање, а оне које нису урадиле акустичко зонирање су у обавези да то ураде у оквиру сваке измене и допуне својих планских аката, било за потребе зонирања или неког другог обухвата, што ће у току следећих 5 година, обзиром на перманентне потребе измена у планирању, довести до 100% покривености акустичким зонама.

Обзиром да је рок за израду стратешких карата буке из важећег закона истекао а да је уочен проблем да АЗЖС нема довољно административних капацитета за њихову израду, надлежност за израду стратешких карата буке и акционих планова пребачена је на јединице локалне самоуправе које су агломерације и на власнике, концесионаре главних путева, главних пруга и главног аеродрома. (прописана је обавеза за 5 агломерација (Београд, Нови Сад, Ниш, Крагујевац и Суботицу)). До сад је урађена једна стратешка карта буке за агломерацију Ниш. Промена надлежности омогућава да се израде преостале стратешке карте буке и акциони планови (обавеза из директиве 2002/49/ЕЗ).

1. **Да ли су општи и посебни циљеви усклађени са важећим документима јавних политика и постојећим правним оквиром, а пре свега са приоритетним циљевима Владе?**

Предлогом Предлога закона о заштити од буке у животној средини, општи и посебни циљеви су усклађени с важећим документима јавних политика наведеним у оквиру одговора на питање 2. у Прилогу 2..

1. **На основу којих показатеља учинка ће бити могуће утврдити да ли је дошло до остваривања општих односно посебних циљева?**

На основу Извештаја о напретку Европске комисије биће могуће утврдити да ли је дошло до остваривања циљева. Такође, и на основу броја и квалитета података који буду достављени у информациони систем.

Показатељи учинка посебних циљева су:

* Проценат (број) општина које су извршиле акустичко зонирање;
* Број агломерација које су израдиле стратешке карте буке;

Кад је у питању израда акустичког зонирања, циљана вредност је 100% покривености акустичким зонама у наредних 5 година. Акустичко зонирање врши носилац израде просторних и урбанистичких планова уношењем података о акустичким зонама у постојеће референтне карте и графичке приказе просторних и урбанистичких планова, односно одређивањем акустичких зона, у складу са законом којим се уређују планирање и изградња.

Стратешке карте буке за 4 агломерације (за Ниш је урађена), израдиће се најкасније до 30. јуна 2024. године и ревидирати најкасније до 30. јуна 2027. године, како би рокови за њихову израду били усклађени са Директивом 2002/49/ЕЗ. Стратешке карата буке се достављају АЗЖС која податке из стратешких карата буке доставља Европској Комисији (обавеза достављања података ЕК након уласка у ЕУ).

ПРИЛОГ 4:

**Кључна питања за идентификовање опција јавних политика**

1. **Које релевантне опције (алтернативне мере, односно групе мера) за остварење циља су узете у разматрање? Да ли је разматрана „*status quo*” опција?**

„Status quo” опција није разматрана, јер обавезу транспоновања ЕУ прописа из овласти заштите од буке у животној средини није могуће извршити кроз друге опције, изузев кроз измену законских одредби.

Поред тога, мерама које предвиђа овај закон, у будућности ће се смањити штетни утицај буке на становништво и животну средину.

1. **Да ли су, поред регулаторних мера, идентификоване и друге опције за постизање жељене промене и анализирани њихови потенцијални ефекти?**

Поред регулаторних мера нису идентификоване друге опције за постизање жељене промене, имајући у виду да једино регулаторним мерама могу испунити обавезе Директива ЕУ.

1. **Да ли су, поред рестриктивних мера (забране, ограничења, санкције и слично) испитане и подстицајне мере за постизање посебног циља?**

Материја Предлога закона о заштити од буке у животној средини не обухвата подстицајне мере за постизање посебног циља, имајући у виду да се пре свега односи на унапређивање система заштите од буке у животној средини на територији Републике Србије, утврђивање и остваривање мера у области заштите од буке како би се избегла, спречила или смањила штетна дејства буке на здравље људи и животну средину, као и прецизирање овлашћења комуналних милиционара у вршењу контроле буке која потиче из угоститељских објеката.

1. **Да ли су у оквиру разматраних опција идентификоване институционално управљачко организационе мере које је неопходно спровести да би се постигли посебни циљеви?**

У оквиру разматраних опција идентификована је институционална надлежност везано за израду стратешких карата буке од стране јединица локалне самоуправе са преко 100.000 становника (агломерације), као и прецизирање надлежности комуналних милиционара приликом вршења мерења нивоа буке из угоститељских објеката.

1. **Да ли се промена може постићи кроз спровођење информативно-едукативних мера?**

Промену није могуће постићи кроз спровођење информативно-едукативних мера.

1. **Да ли циљне групе и друге заинтересоване стране из цивилног и приватног сектора могу да буду укључене у процес спровођења јавне политике, односно прописа или се проблем може решити искључиво интервенцијом јавног сектора?**

Да могу.

Правна лица која су управљачи, власници или концесионари главних железничких пруга, главних путева и главних аеродрома, у сарадњи са другим субјектима заштите животне средине (који су прописани Законом о заштити од буке у животној средини), израђују стратешке карта буке за главне железничке пруге, главне путеве и главне аеродроме на територији Републике Србије, прегледају их и ако је потребно ревидирају сваких пет година од дана њихове израде и оне се користе као основа за израду акционих планова и као средство за обавештавање јавности о нивоу буке у животној средини и њеним штетним ефектима.

1. **Да ли постоје расположиви, односно потенцијални ресурси за спровођење идентификованих опција?**

Постоје расположиви и потенцијални ресурси за спровођење идентификационих опција.

1. **Која опција је изабрана за спровођење и на основу чега је процењено да ће се том опцијом постићи жељена промена и остварење утврђених циљева?**

**Изабрана опција је измена Закона о заштити од буке у животној средини, наведена је у одговорима овог прилога.**

ПРИЛОГ 5:

**Кључна питања за анализу финансијских ефеката**

1. **Какве ће ефекте изабранa опцијa имати на јавне приходе и расходе у средњем и дугом року?**

Доношење Закона о заштити од буке у животној средини прописује обавезу правним лица која су управљачи, власници или концесионари главних железничких пруга, главних путева и главних аеродрома и јединицама локалне самоуправе, које представљају агломерације, да израђују стратешке карте буке, прегледају их и ако је потребно ревидирају сваких пет година од дана њихове израде и оне се користе као основа за израду акционих планова и као средство за обавештавање јавности о нивоу буке у животној средини и њеним штетним ефектима. Субјекти заштите животне средине који имају ову обавезу, да би је испунили, морају предвидети одређена буџетска средства за ту намену. Законска обавеза је израда стратешких карата буке до 30. Јуна 2024. године, а њихово ревидирање, најкасније до 20. јуна 2027. године.

1. **Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?**

Субјекти заштите животне средине који имају ову обавезу, да би је испунили, морају предвидети одређена буџетска средства за ту намену.

1. **Како ће спровођење изабране опције утицати на међународне финансијске обавезе?**

Спровођење изабране опције нема утицаја на међународне финансијске обавезе.

1. **Колики су процењени трошкови увођења промена који проистичу из спровођења изабране опције (оснивање нових институција, реструктурирање постојећих институција и обука државних службеника) исказани у категоријама капиталних трошкова, текућих трошкова и зарада?**

Трошкови увођења промена које проистичу из спровођења изабране опције немају утицај на буџет Републике Србије.

1. **Да ли је могуће финансирати расходе изабране опције кроз редистрибуцију постојећих средстава?**

Трошкови увођења промена које проистичу из спровођења изабране опције немају утицај на буџет Републике Србије.

1. **Какви ће бити ефекти спровођења изабране опције на расходе других институција**?

Спровођење изабране опције може имати утицај на буџет јединица локалне самоуправе које представљају агломерације, као и на буџет правних лица која су управљачи, власници или концесионари главних железничких пруга, главних путева и главних аеродрома.

Оквирна процена трошкова које ће сносити ЈЛС за набавку опреме за мерење буке, и трошак акредитације треба да се односи на све ЈЛС које могу имати надлежност односно могућност да комунални милиционар може да мери буку пореклом из угоститељског објекта. Процењени трошкови акредитације органа јединице локалне самоуправе у коме је запослен комунални милиционар крећу се у распону од 120.000,00 до 140.000,00 динар, а зависе од броја метода, броја оцењивача у поступку акредитације итд. Град Београд, Секретаријат за послове комуналне милиције дао је процену да ће трошкови набавке опреме, акредитације и сл. у предметној ствари, износити 4.248.000,00 динара.

Детаљније планирање буџета за набавку уређаја за мерење буке биће на нивоу ЈЛС у складу са могућностима и капацитетима сваке ЈЛС која има услове да примени и развије наведену опцију у пракси. То ће бити процес који је као пилот активност потребно пратити и у складу са тим видети које су потребе за наредне године, а након тога урадити анализу потребних трошкова. За све то је потребно 2 до 3 године примене изабране опције у пракси.

ПРИЛОГ 6:

**Кључна питања за анализу економских ефеката**

1. **Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?**

Изабрана опција предвиђа да правна лица која обављањем својих делатности утичу или могу утицати на изложеност буци изнад граничних вредности дужна су да обезбеде: учешће у трошковима заштите од буке у животној средини у оквиру инвестиционих, текућих и производних трошкова; праћење утицаја своје делатности на буку; спровођење одговарајућих мера заштите од буке, односно звучне заштите у складу са овим законом и законом којим се уређује заштита животне средине.

Израда акустичког зонирања, стратешких карата буке и акционих планова, су области планирања од општег значаја у урбаној економији, нарочито савремених агломерација које су у видној просторној експанзији. У условима поштовања прописаних граничних вредности индикатора буке, обезбеђују се оптималне производне моћи свих привредних субјеката, чиме се остварује и материјална и нематеријална корист. Високи квалитет животне средине, који се огледа у просторном планирању заштите од буке, адекватно распоређује и поспешује вредност сваке области привреде, кроз квалитетно и продуктивно стање становништва у оптималним условима живота, као и правилно лоцирање одређених области привреде у односу на предвиђене зоне и прописане граничне вредности.

Правно лице које је власник, односно корисник извора буке дужно је да пре стављања извора буке у употребу обезбеди прво мерење буке на локацији, прибави извештај о мерењу буке овлашћене стручне организације, сноси трошкове тих мерења и по потреби спроведе мере звучне заштите у складу са овим законом, као и да након реконструкције објекта или замене техничких капацитета којима се мењају услови емисије буке у животну средину обезбеди мерење буке у зони утицаја, израду извештаја о мерењу буке и сноси трошкове тих мерења, у складу са овим законом.

Редовно периодично мерење нивоа буке у животној средини управљач објектом који емитује буку, власник, односно корисник извора буке, врши једном у три године

Прво мерење буке као и редовно периодично мерење буке у животној средини врши овлашћена стручна организација. Трошкови мерења буке и израде извештаја о мерењу буке у животној средини одређује сама стручна организација на основу броја мерних места на којима је извршено мерење, броја ангажованих овлашћених лица за мерење буке, путних трошкова уколико их има, а процењени трошкови крећу се у распону од 18.000,00 динара до 50.000,00 динара.

Процењени трошкови за израду стратешке карате буке агломерације, аеродрома, износе око 0,5 евра по глави становника изложених буци на посматраном подручју (у агломерацији, у околини аеродрома), док су процењени трошкови израде стратешке карте буке за главне путеве, као и сртатешке карте буке за главне железничке пруге, од око 600 евра по километру ауто-пута или железничке пруге.

**Да ли изабрана опција утиче на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?**

Изабрана опција не утиче на конкурентност привредних субјеката на домаћем и иностраном тржишту.

1. **Да ли изабране опције утичу на услове конкуренције и на који начин?**

Изабрана опција не утичу на услове конкуренције.

1. **Да ли изабрана опција утиче на трансфер технологије и/или примену техничко-технолошких, организационих и пословних иновација и на који начин?**

Изабрана опција утиче на трансфер технологије и/или примену техничко-технолошких, организационих и пословних иновација на начин што су правна лица која обављањем својих делатности утичу или могу утицати на изложеност буци изнад граничних вредности дужна су да обезбеде спровођење одговарајућих мера заштите од буке, односно звучне заштите. Угоститељски објекат у којем се емитује музика или изводи забавни програм, дужан је да обезбеди прописане услове (за уређење и опремање угоститељског објекта) и мере звучне заштите.

1. **Да ли изабрана опција утиче на друштвено богатство и његову расподелу и на који начин?**

Изабрана опција не утиче надруштвено богатство и његову расподелу.

1. **Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?**

Нова решења неће суштински имати ефекте на квалитет и статус радне снаге.

ПРИЛОГ 7:

**Кључна питања за анализу ефеката на друштво**

1. **Колике трошкове и користи (материјалне и нематеријалне) ће изабрана опција проузроковати грађанима?**

Примена овог закона неће проузроковати додатне трошкове грађанима

Стратешка карта буке агломерације, главних путева, главне пруге и аеродрома намењена је укупном оцењивању изложености становништва буци у датом подручју од различитих извора буке. Израда стратешких карата буке представља извор информација за грађане јер се њима представљају подаци о постојећем, претходном или предвиђеном стању буке у погледу индикатора буке, прекорачења граничних вредности, процењеном број стамбених јединица, школа, и болница у одређеном подручју које су изложене одређеним вредностима индикатора буке, процењеном број људи који се налази у подручју изложеном буци.

На основу стратешке карте буке израђују се акциони планови за исто подручје, тамо где постоји прекорачење граничних вредности. Акционим плановима се планирају мере заштите од буке (планирање саобраћаја, мере на путу простирања буке, избор извора буке са нижим вредностима емисије буке, предузимање техничких мера..) како би се бука смањила на местима где прелази граничну вредност. Акциони планови морају бити доступни јавности, спроводе се јавне расправе и подаци из акционих планова се након усвајања представљају јавности расположивим техникама информисања.

1. **Да ли ће ефекти реализације изабране опције штетно утицати на неку специфичну групу популације и да ли ће то негативно утицати на успешно спровођење те опције, као и које мере треба предузети да би се ови ризици свели на минимум?**

Ефекти реализације изабране опције неће штетно утицати на неку специфичну групу популације и неће негативно утицати на успешно спровођење те опције.

1. **На које друштвене групе, а посебно на које осетљиве друштвене групе, би утицале мере изабранe опцијe и како би се тај утицај огледао (пре свега на сиромашне и социјално искључене појединце и групе, као што су особе са инвалидитетом, деца, млади, жене, старији преко 65 година, припадници ромске националне мањине, необразовани, незапослени, избегла и интерно расељена лица и становништво руралних средина и друге осетљиве друштвене групе)?**

Мере изабране опције неће утицати на осетљиве друштвене групе.

**4) Да ли би и на који начин изабранa опцијa утицалa на тржиште рада и запошљавање, као и на услове за рад (нпр. промене у стопама запослености, отпуштање технолошких вишкова, укинута или новоформирана радна места, постојећа права и обавезе радника, потребе за преквалификацијама или додатним обукама које намеће тржиште рада, родну равноправност, рањиве групе и облике њиховог запошљавања и слично)?**

Изабрана опција не би утицала на тржиште рада и запошљавање, као и услове за рад у целини.

**5) Да ли изабране опције омогућавају равноправан третман, или доводе до директне или индиректне дискриминације различитих категорија лица (нпр. на основу националне припадности, етничког порекла, језика, пола, родног идентитета, инвалидитета, старосне доби, сексуалне оријентације, брачног статуса или других личних својстава)?**

Изабране опције омогућавају равноправан третман и не доводе до директне или индиректне дискриминације различитих категорија лица.

**6) Да ли би изабрана опција могла да утиче на цене роба и услуга и животни стандард становништва, на који начин и у којем обиму?**

Изабрана опција не утиче на цене роба и услуга и животни стандард становништва.

**7) Да ли би се реализацијом изабраних опција позитивно утицало на промену социјалне ситуације у неком одређеном региону или округу и на који начин?**

Реализацијом изабраних опција се не утиче на промену социјалне ситуације у неком одређеном региону или округу.

**8) Да ли би се реализацијом изабране опције утицало на промене у финансирању, квалитету или доступности система социјалне заштите, здравственог система или система образовања, посебно у смислу једнаког приступа услугама и правима за осетљиве групе и на који начин?**

Реализацијом изабраних опција се не утиче на промене у финансирању, квалитету или доступности система социјалне заштите, здравственог система или система образовања, посебно у смислу једнаког приступа услугама и правима за осетљиве групе.

ПРИЛОГ 8:

**Кључна питања за анализу ефеката на животну средину**

1. **Да ли изабрана опција утиче и у којем обиму утиче на животну средину, укључујући ефекте на квалитет воде, ваздуха и земљишта, квалитет хране, урбану екологију и управљање отпадом, сировине, енергетску ефикасност и обновљиве изворе енергије?**

Предлог закона о заштити од буке у животној средини уређује кључна питања како би се смањила штетна дејства буке, на здравље људи и животну средину, од друмског, железничког, авиосаобраћаја, израдом стратешких карата буке и акционих планова. У туристичко-угоститељске области привреде где је извор буке „популаран“ садржај у општој понуди успоставља се законска могућност укидања извора буке од стране комуналне милиције, у моменту емитовања недозвољеног нивоа буке како би се заштитила животна средина и здравље људи у акустичкој зони у којој се извор буке налази.

Акустичким зонирањем и имплементацијом акустичких зона у просторно и урбанистичко планирање, се потпуно транспарентно сагледавају могућности за изабране локације и услови за њихово планирање и очување тихих зона од стране јединице локалне самоуправе, а у складу са стањем на терену. Тиме се квалитети природних предиспозиција одређених локација у потпуности подржавају, укључујући и ефекте очувања високог квалитета животне средине.

1. **Да ли изабрана опција утиче на квалитет и структуру екосистема, укључујући и интегритет и биодиверзитет екосистема, као и флору и фауну?**

Изабрана опција позитивно утиче на квалитет и структуру екосистема, укључујући и интегритет и биодиверзитет екосистема, као и флору и фауну, јер се обезбеђује очување станишта, екосистема и врста, очување изворне генетичке разноврсности, одржавање природних еколошких процеса који могу бити угрожени повишеном буком.

1. **Да ли изабрана опција утиче на здравље људи?**

Изабрана опција позитивно утиче на здравље људи.

1. **Да ли изабрана опција представља ризик по животну средину и здравље људи и да ли се допунским мерама може утицати на смањење тих ризика?**

Изабрана опција не представља ризик по животну средину и здравље људи. Погледати одговоре под 1), 2) и 3).

1. **Да ли изабрана опција утиче на заштиту и коришћење земљишта у складу са прописима који уређују предметну област?**

Изабрана опција не утиче на заштиту и коришћење земљишта у складу са прописима који уређују предметну област.

ПРИЛОГ 9:

**Кључна питања за анализу управљачких ефеката**

1. **Да ли се изабраном опцијом уводе организационе, управљачке или институционалне промене и које су то промене?**

Са изабраном опцијом у Предлогу Закона о заштити од буке у животној средини овлашћења за контролу и мерење нивоа буке из угоститељских објеката добија и комунални милиционар. Комунална милиција јединице локалне самоуправе. Орган јединице локалне самоуправе у коме је запослен комунални милиционар из става 1. овог члана мора да поседује и акредитацију, у складу са посебним законом.

1. **Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?**

Постојећа јавна управа има капацитет за спровођење изабране опције.

**Акредитационо тело Србије** (АТС) је национално тело за акредитацију у Републици Србији, које је основала Република Србија. АТС је једино тело у Републици Србији коме је Законом о акредитацији поверено обављање послова акредитације. Поступак акредитације, као и права и обавезе учесника у поступку добијања и одржавања акредитације утврђени су Правилима акредитације. АТС након спроведеног поступка акредитације додељује Сертификат о акредитацији и обим акредитације.

Уређаји којим се врши мерење буке у животној средини (фонометар, калибратор звука) морају да буду еталонирани. Еталонирање је кључни поступак у остваривању следивости мерења и одређује поузданост и квалитет резултата мерења. У РС постоји више лабораторија које су акредитоване да могу да врше еталонирање у складу са стандардом (Дирекција за мере и драгоцене метале, Институт ИМС, Технички опитни центар и др.).

1. **Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?**

За реализацију изабране опције, која предвиђа да мерење буке пореклом из угоститељских објеката поред овлашћеног правног лица које испуњава прописане услове, може да врши комунални милиционар јединице локалне самоуправе, потребно је да орган јединице локалне самоуправе у коме је запослен комунални милиционар (који ће вршит мерење буке) мора да поседује и акредитацију, у складу са прописом којим је уређена ова област.

1. **Да ли је изабрана опција у сагласности са важећим прописима, међународним споразумима и усвојеним документима јавних политика**?

Да, изабрана опција је у сагласности са важећим прописима, међународним споразумима и усвојеним документима јавних политика.

1. **Да ли изабрана опција утиче на владавину права и безбедност?**

Не, изабрана опција не утиче на владавину права и безбедност.

Изабране опције подржавају владавину права и безбедности примене свих прописа који су одређени Законом о заштити од буке, обзиром да спроводе конкретизацију и транспарентност стања буке на терену, уводе чешћа мерења и обезбеђују превентивну заштиту од евентуално недозвољеног нивоа буке, чиме се генерално поспешује владавина права и безбедност у предметној заштити.

Увођењем акустичког зонирања у матрицу просторног и урбанистичког планирања врши се системска интеграција заштите од буке у процес планирања, а важећи прописи се просторно и временски аутоматски имплементирају на свим нивоима покривености плановима.

Прво мерење буке је од примарног значаја за превентивну заштиту од буке. Ова мерења су предуслов потпуне контроле свих извора буке, обзиром да се усаглашавају са свим условима прописане заштите од буке, како у односу на законске прописе, тако и у односу на акустичке зоне и остале планске предиспозиције, чиме се успостављају сви правни елементи предметног извора буке и лако реаговање при њиховом евентуалном прекорачењу граничног нивоа буке.

Орган јединице локалне самоуправе у коме је запослен комунални милиционар мора да поседује и акредитацију, у складу са посебним законом, како би се мерења буке пореклом из угоститељских објеката вршила у складу са одређеним стандардима.

Мерење буке пореклом из угоститељских објеката поред овлашћеног правног лица које испуњава прописане услове, може да врши комунални милиционар јединице локалне самоуправе, еталонираним уређајима за мерење буке у складу са посебним прописом којим се уређује методологија мерења буке, а у складу са одлуком органа јединице локалне самоуправе.

Орган јединице локалне самоуправе у коме је запослен комунални милиционар из става 1. овог члана мора да поседује и акредитацију, у складу са посебним законом.

1. **Да ли изабрана опција утиче на одговорност и транспарентност рада јавне управе и на који начин?**

Изабрана опција не утиче на одговорност и транспарентност јавне управе. И даље се предвиђа да су подаци из мониторинга буке, стратешких карата буке и акционих планова доступност јавности.

1. **Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?**

Потребно је да орган јединице локалне самоуправе у коме је запослен комунални милиционар, који ће вршити мерење буке из угоститељског објекта, поседује и акредитацију, у складу са посебним законом.

Потребно је донети подзаконски акт којим ће ближе бити прописани услови које треба да испуњава комунални милиционар да би могао да врши послове мерења буке, који ће бити донет у року од годину дана од дана ступања на снагу Закона.

ПРИЛОГ 10:

**Кључна питања за анализу ризика**

1. **Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?**

Јавни позив за учешће у јавној расправи, у складу са програмом објављен је на интернет страници Министарства и на порталу е - управе.

Пословником Владе у члану 41. прописано је да, рок за достављање иницијатива, предлога, сугестија и коментара у писменом или електронском облику износи најмање 15 дана од дана објављивања јавног позива, као и да јавна расправа траје најмање 20 дана.

Министарство је у свему поступало у складу са наведеним програмом јавне расправе, а с обзиром на епидемиолошку ситуацију, у циљу управо транспарентности рада, Министарство је и посебно, електронским путем упутило позив за учешће на онлajн јавној расправи заинтересованој јавности. On-line јавна расправа одржана је 15. јуна 2021. године.

У датом периоду достављене су примедбе и коментари од стране 44. заинтересована лица и организације, које су размотрене и припремљен је Извештаја о спроведеној јавној расправи и објављен на интернет страници Министарства заштите животне средине.

Спровођење изабране опције је приоритет за министарство надлежно за послове заштите животне средине.

1. **Да ли су обезбеђена финансијска средства за спровођење изабране опције? Да ли је за спровођење изабране опције обезбеђено довољно времена за спровођење поступка јавне набавке уколико је она потребна?**

Доношење Закона о заштити од буке у животној средини прописује обавезу правним лица која су управљачи, власници или концесионари главних железничких пруга, главних путева и главних аеродрома и јединицама локалне самоуправе, које представљају агломерације, да израђују стратешке карте буке, прегледају их и ако је потребно ревидирају сваких пет година од дана њихове израде и оне се користе као основа за израду акционих планова и као средство за обавештавање јавности о нивоу буке у животној средини и њеним штетним ефектима. Субјекти заштите животне средине који имају ову обавезу, да би је испунили, морају предвидети одређена буџетска средства за ту намену. Законска обавеза је израда стратешких карата буке до 30. Јуна 2024. године, а њихово ревидирање, најкасније до 20. јуна 2027. године.

Неопходно је и обезбедити еталониране уређаје за мерење буке, којима би комунални милиционар јединице локалне самоуправе вршио мерење буке из угоститељског објекта, у складу са посебним прописом којим се уређује методологија мерења буке.

1. **Да ли постоји још неки ризик за спровођење изабране опције?**

Ризик за спровођење закона постоји у случају да се не изврши акредитација органа јединице локалне самоуправе у коме је запослен комунални милиционар који врши мерење буке из угоститељских објеката, као и да комунална милиција јединица локалних самоуправа не обезбеди капацитете за вршење мерење нивоа буке пореклом из угоститељских објеката.

**СПРОВОЂЕЊЕ КОНСУЛТАТИВНОГ ПРОЦЕСА**

О Закону о заштити од буке у животној средини спроведен је консултативни процес. Дана 27.09.2019. године спроведене су јавне консултације у просторијама Секретаријата за заштиту животне средине града Београда. На консултацијама били су присутни представници Министарства заштите животне средине, Секретаријата за заштиту животне средине града Београд, Агенције за заштиту животне средине и представник ЈП Путеви Србије.

10. јуна 2021. године , у Београду, у просторијама „Сава центра” одржана је јавна презентација Нацрта закона о заштити од буке у животној средини. Презентацији су поред представника министарства, присуствовали и представници Градске управе града Београда и професионални управници стамбених заједница.

У периоду од 03.-23.06.2021. године одржана је јавна расправа о Нацрту закона о заштити од буке у животној средини. 15. јуна 2021. године. одржана је јавна расправа у on line формату, у којој су поред представника министарства узели учешће и представници цивилног сектора, овлашћених стручних организација за мерење буке, СКГО (Стална конференција градова и општина), Завода за јавно здравље, и др.

У наведеном периоду достављене су примедбе и коментари од стране 44. заинтересована лица и организације, које су размотрене и припремљен је Извештаја о спроведеној јавној расправи и објављен на интернет страници Министарства заштите животне средине.